**Povratak**

Topao je ljetni dan, lagani povjetarac rashlađuje grad Ilum dok se visoko iznad ulica, na šiljastim krovovima kamenih zgrada, šuljala skupina djece. Ta djeca su imala staru, izlizanu kožnu odjeću i nisu se nikako uklapala u grad. Bili su u velikoj žurbi. Vješto su skakali i trčali iznad ljudskih glava te su neprimjećeni prošli kroz glavni trg i pored gradske tržnice. Napokon, ugledali su je. Uspješno su došli do knjižnice. Bila je to najveća i najstarija zgrada u cijelome Gradu Svjetla. Kada su se popeli na krov, nisu čekali niti sekundu, odmah su uskočili unutra kroz razbijen krovni prozor. Knjižnica je bila vrlo mračna. Police i zidovi bili su načinjeni od tamnoga, hrapavoga drveta. Svatko je odabrao jednu visoku policu te su se bacili na posao. Knjige su letjele na sve strane, a pod je zaškripao svaki put kada bi ga velike, prašnjave knjige dodirnule.

“Jeste li pronašli nešto?” upita zadihana Eva, čvrsta djevojka duge tamne kose i zelenih očiju koja je odrasla bez roditelja sa svojim mlađim bratom Aaronom.

“Ne još”, uzvrati mudra i domišljata Emilia, zatim makne pramen kose s očiju, nastavi listati knjige i uzvikne Dorijanu koji je bio na prvome katu, “Vidiš li ti išta?”

“Ma nema je niti ovdje, možda gledamo na krivo mjesto”, odgovorio je dubokim glasom Dorijan.

Bio je uspuhan te se naslonio na policu punu tamnih, debelih knjiga o povijesti grada. Polica je škljocnula te se čula vrtnja teškog mehanizma. Tamnoplave oči su mu se širom otvorile, a nogom je gurnuo novonastali prolaz. Ispred njega našao se mračan, uzak i naizgled hladan hodnik sa stubištem koje vodi u krug. Posred hodnika nalazio se star, crveni tepih. Ugašene baklje činile su ga još jezivijim. Eva je u tome trenutku počela pretraživati stol nekadašnjega knjižničara, ali on bijaše zaključan. Prije nego što ga je uspjela otvoriti, na ulaznim vratima začulo se glasno kucanje.

“Ima li koga ovdje?” upita čovjek izvana.

“Zar nisi rekla da nitko neće doći?!” bijesno upita Emilia.

“Ovo mjesto napušteno je već desetak godina. Kako sam mogla znati?” uzvrati Eva.

Čulo se da nepoznati čovjek dovikuje ljudima kako se nešto čudno događa unutra. Počeli su nabijati po zaključanim vratima i nije im trebalo još dugo da provale.

“Nemamo vremena za svađu. Penjite se ovamo! Otkrio sam prolaz!” dovikne im Dorijan. Djevojke nisu oklijevale ni trenutka. Odmah su počele trčati prema stepenicama. Dok su se penjale prema svojoj jedinoj prilici za bijeg, začuo se glasan prasak.

“Evo ih!” uzviknula je Em. Stigle su do vrha te im je Dorijan pokazao kojim putem trebaju ići. Ušle su u nepoznat hodnik te su zajedno zatvorili prolaz. Trenutak prije nego što su uspjeli vratiti policu na prvobitan položaj, Eva je prepoznala muškarca koji ih je otkrio. Bio je to njihov profesor biologije, no što bi bilo koji profesor radio u napuštenoj knjižnici i imali li on ikakve veze s tajnim prolazom?

Nakon što su se spustili stepenicama. Pred njima se našla malena prostorija glatkih kamenih zidova bez iti jednoga prozora. Jedva su vidjeli prst pred nosom, ali je Emilia tapkanjem po hladnim zidovima pronašla prašnjavi fenjer. Upitala je Dorijana za šibicu te ga je nakon nekoliko pokušaja zapalila. Ugledali su staromodni, razbacan laboratorij s raznim napravama i strojevima. Dok su Eva i Em tražile mogući izlaz, Dorijanovu pozornost uhvatila je široka bijela plahta koja je prekrivala napravu u kutu mračnoga laboratorija. Prišao je tome, primio plahtu i bacio je na pod.

“Ekipa, mislim da sam pronašao naš put kući”, ponosno izjavi. Djevojke su se odmah okrenule i ugledale veliku željeznu konstrukciju nalik na fotokabinu.

“Pogledajte sa zadnje strane, izgleda komplicirano. Misliš da bi ga mogla osposobiti, Em?” upita on.

“Bez uputa, nikako. Da smo barem pronašli ona uputstva za putavanje kroz vrijeme”, uzvrati ona. S osmijehom na licu, Eva posegne iza leđa, izvuče debelu, crnu knjigu sa zlatnim naslovom na nepoznatome pismu.

Zatim, uz kratak smijeh, upita: “Misliš li na ovo?” Emina čeljust pala je do poda. Cam je iste sekunde upitao: “Odakle ti?”

“Uspjela sam je pokupiti iz ladice radnoga stola prije nego što si nas pozvao da pobjegnemo na gornji kat. Sva sreća da uvijek nosim nekoliko ukosnica”, s ponosom odgovori i pruži Em knjigu. Listala ju je velikom brzinom proučavajući nacrte neobičnoga stroja na već požutjelim stranicama. Pratila je upute i polako počela osposobljavati vremeplov. Dorijan je bio zadužen za dodavanje alata, dok je Eva razmišljala o konačnom povratku svojemu mlađem bratu. Em je popravljala stari stroj neobično brzo, kao da razumije sav tekst, a kroz njega je počela teći plava svjetlost. Odjednom, začuo se razgovor profesora i zaštitara. Svaki njihov korak bio je glasniji od prethodnog, zbog toga se Em osjećala kao da je ispod površine vode i gubi svijest. Dorijan je dodao posljednji ključ potreban za popravak, zasukao rukave i uz Evinu pomoć odgurao stol do prolaza.

“Ovo ih neće dugo držati”, reče joj Eva.

“Kupite mi još malo vremena”, nervozno će Em. Dorijan počne pretraživati visoke police u potrazi za nečim korisnim. Za oko mu zapne oružje nalik na samostrijel s mrežom, stane na prste i primi ga čvrsto. Profesorovo gunđanje bilo je glasnije nego ikad.

“Koliko još, Em?”

“Uskoro je gotovo, moram još samo odrediti godinu... 1...8...9... K vragu, zapela je, trebam pomoć!”

Cam je čučnuo iza stola postavljenoga na prolazu te čekao trenutak kada će profesor i zaštitari doći do laboratorija. Sekunde su sada trajale kao sati, Eva je vukla ručku svom snagom pokušavajući okrenuti na zadnju znamenku godine dok si je Em čupala kosu. Prvi stražar spusti se stepenicama sa sjajnim, dugim kopljem u ruci te nakon kratkog razmišljanja Dorijan ustane, uperi samostrijel i pritisne okidač. Vrijeme sada kao da je stalo. Uspješno je pogodio neprijatelja koji se valjao na podu zapetljan u mrežu. Brzo je natrag čučnuo i napunio samostrijel novom mrežom te se tako riješio još nekoliko stražara. Kada je na red došao zadnji stražar, posegnuo je za još jednom mrežom, ali municije više nije bilo. Stražar se polako približavao stolu, a Dorijana je spasio Emin usklik kada je Eva uspjela namjestiti godinu. Tisuću osamsto devedeset i treća.

“Hajde, što čekaš, idemo kući!?” vikne Eva, dođe do Dorijana i povuče ga za ruku. Svo troje se stisnu u vremeplov s osmijesima od uha do uha.

“Konačno se vraćamo, ovo je nestvarno”, zaključi on.

“Ne tako skoro!” uzvikne profesor i zgrabi ga za ruku. “Mislite li da ćete sada, kad znate ovoliko toga, moći samo tako pobjeći?”

Eva, kao vođa skupine, rekla je Emi da uključi stroj. Em je pričekala, a zatim odlučno krenula pritisnuti veliki, zeleni gumb u sredini kontrolne ploče. Eva je u tome trenutku hrabro skočila na profesora kako bi pustio Dorijana te se zajedno s njihovim najgorim neprijateljem našla na hladnome kamenom podu. Bilo je prekasno kako bi se vratila u vremeplov i stigla kući s njima, ali se nije bojala jer je imala snažan osjećaj da će ponovno sresti svoje prijatelje.

Nakon zaslijepljujuće svijetloplave svjetlosti, Dorijan i Emilia digli su se s tvrdoga poda od parketa. Nalazili su se nasred školske knjižnice s debelom, crnom knjigom u rukama. Ta neobična knjiga imala je zlatan naslov napisan nepoznatim pismom i požutjele stranice na kojima je prikazan čudnovati stroj. Što bi on mogao biti?

Benjamin Božinić, 8. razred

OŠ Slavka Kolara Hercegovac

Mentorica: Dijana Lacković